
Krajský súd Bratislava 5Cob/79/2023 6121512445 24. 09. 2024 JUDr. Blanka Malichová ECLI:SK:KSBA:2024:6121512445.2
Uznesenie Krajský súd v Bratislave v senáte zloženom z predsedníčky senátu JUDr. Blanky Malichovej a členiek senátu JUDr. Evy Fulcovej a Mgr. Mgr. Miriam Plavčákovej, v právnej veci žalobcu: Luis reklama, s.r.o., so sídlom Baničova 3, Nitra, IČO: 31 365337, zastúpený: JUDr. Mgr. Andrea Pállová, advokátka, Podzámska 2959/18A, Nitra, proti žalovanému: KP MK, s.r.o. v konkurze, so sídlom Komárňanská 115/ A, Hurbanovo, IČO: 35 965 142 (vymazaný z Obchodného registra od 26.07.2024), pôvodne zastúpený: Advokátska kancelária Timoranská & Štofková s.r.o., so sídlom Pribinova 9, Nové Zámky, IČO: 36 813 401, o zaplatenie 3.850,- eur s príslušenstvom, o odvolaní žalovaného proti rozsudku Okresného súdu Komárno č. k. 5Cb/21/2022 - 201 zo dňa 12. januára 2023 takto rozhodol: I. Krajský súd v Bratislave odvolacie konanie z a s t a v u j e. II. Žalobcovi súd nárok na náhradu trov odvolacieho konania n e p r i z n á v a. odôvodnenie: 1. Napadnutým rozsudkom súd prvej inštancie uložil žalovanému povinnosť zaplatiť žalobcovi sumu vo výške 3.850,- eur s úrokom z omeškania vo výške 8% ročne zo sumy 7.710,- eur od 01.01.2020 do 23.01.2020, zo sumy 6.000,- eur od 24.01.2020 do 13.02.2020, zo sumy 5.000,- eur od 14.02.2020 do 19.10.2020, zo sumy 4.000,- eur od 20.10.2020 do 25.02.2021, zo sumy 3.850,- eur od 26.02.2021 do zaplatenia, náklady spojené s uplatnením pohľadávky vo výške 40,- eur, všetko do troch dní po právoplatnosti rozsudku a žalovaného zaviazal zaplatiť náhradu trov konania žalobcu v rozsahu 100 %. 2. Proti rozsudku podal v zákonnej lehote v celom rozsahu odvolanie žalovaný a žiadal aby odvolací súd napadnuté rozhodnutie zmenil a žalobu zamietol. 3. Krajský súd v Bratislave ako súd odvolací podľa ust. § 34 zákona č. 160/2015 Z. z. Civilný sporový poriadok v znení neskorších predpisov (ďalej aj „CSP“) skúmal pred prejednaním samotného odvolania v súlade s ust. § 161 CSP v spojení s ust. § 378 ods. 1 CSP splnenie procesných podmienok za ktorých je možné konať a rozhodnúť. Z verejne dostupných informácii z výpisu z obchodného registra Okresného súdu Nitra, oddiel: Sro, vložka č. 17335/N zistil, že žalovaný z dôvodu výmazu ex offo ku dňu 26.07.2024 zanikol, a to bez právneho nástupcu. 4. Podľa § 161 ods. 1 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej aj „procesné podmienky“). 5. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 6. Podľa § 378 ods. 1 CSP, na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak.
7. Podľa § 61 CSP, procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 8. Podľa § 62 CSP, ak strana nemá procesnú subjektivitu, súd konanie zastaví. 9. Podľa § 64 CSP, ak strana zanikne počas konania skôr, ako sa konanie právoplatne skončilo, súd rozhodne, že v konaní pokračuje s jej právnym nástupcom. Ak právneho nástupcu niet, súd konanie zastaví. 10. Podľa § 66 CSP, ak strata procesnej subjektivity nastane až po vyhlásení rozhodnutia, ktorým sa konanie končí, postupuje súd podľa § 63 a 64; vyhláseným rozhodnutím zostáva súd viazaný. 11. Podľa § 67 CSP, každý môže pred súdom samostatne konať v rozsahu, v akom má spôsobilosť na právne úkony. 12. Podľa § 19 ods. 2 zákona č. 40/1964 Zb. Občiansky zákonník v znení neskorších predpisov (ďalej aj „Občiansky zákonník“), právnické osoby vznikajú dňom, ku ktorému sú zapísané do obchodného alebo do iného zákonom určeného registra, pokiaľ osobitný zákon neustanovuje ich vznik inak. 13. Podľa § 19a ods. 2 Občianskeho zákonníka, právnické osoby, ktoré sa zapisujú do obchodného alebo do iného zákonom určeného registra, môžu nadobúdať práva a povinnosti odo dňa účinnosti zápisu do tohto registra, pokiaľ osobitný zákon neustanovuje inak. 14. Podľa § 20a ods. 2 Občianskeho zákonníka, právnická osoba zapísaná v obchodnom registri alebo v inom zákonom určenom registri zaniká dňom výmazu z tohto registra, pokiaľ osobitné zákony neustanovujú inak. 15. Podľa § 68 ods. 1 zákona č. 513/1991 Zb. Obchodný zákonník v znení neskorších predpisov (ďalej aj „Obchodný zákonník“), spoločnosť zaniká ku dňu výmazu z obchodného registra, ak tento zákon neustanovuje inak. 16. Z obsahu spisu odvolací súd zistil, že súd prvej inštancie rozhodol vo veci samej rozsudkom č. k. 5Cb/21/2022 - 201 zo dňa 12.01.2023, ktorého prieskum je na základe odvolania žalovaného predmetom tohto odvolacieho konania. Krajský súd v Bratislave ako odvolací súd mal v uvedenom prípade za preukázané, že po vyhlásení meritórneho rozhodnutia súdom prvej inštancie, po podaní odvolania a po predložení veci na rozhodnutie odvolaciemu súdu došlo dňom 26.07.2024 k zániku žalovanej strany sporu bez právneho nástupcu (ex offo výmaz). 17. Procesná subjektivita predstavuje procesnú podmienku sporovej strany, na ktorú musí súd z úradnej povinnosti prihliadať počas celého konania a ktorej neexistencia tvorí spravidla neodstrániteľnú vadu konania. V konkrétnostiach treba rozlišovať, či sporová strana nemá procesnú subjektivitu od samého začiatku konania, alebo ju v priebehu konania stratí. Situácie, keď strana procesnou subjektivitou disponovala, avšak v priebehu konania ju stratila, normatívne pokrývajú ustanovenia § 63 až § 66 CSP. V prípade, ak strana disponovala do určitej fázy konania procesnou subjektivitou a následne ju stratila, nemusí ísť nevyhnutne o neodstrániteľnú vadu konania. Takáto vada sa za istých okolností definovaným procesným postupom odstrániť dá. Ak je stranou sporu fyzická osoba, strata jej procesnej subjektivity je zároveň stratou spôsobilosti na práva a povinnosti (právna subjektivita). Ak smrť strany sporu, ktorou je fyzická osoba, nastane v priebehu sporového konania (do právoplatného skončenia veci), do úvahy podľa povahy sporu prichádza zastavenie konania alebo obligatórne pokračovanie s definovanými subjektmi, predovšetkým dedičmi. V prípade právnickej osoby ide o odstrániteľnú vadu konania v prípadoch, kedy podľa hmotného práva zanikne právnická osoba s právnym nástupcom. Na strane druhej, okamihom zániku právnickej osoby bez právneho nástupcu dochádza k zániku právnej subjektivity právnickej osoby, teda aj procesnej subjektivity a procesnej spôsobilosti. 18. Nakoľko v predmetnom konaní ide o stratu procesnej spôsobilosti žalovaného byť stranou sporu, t. j. ide o taký nedostatok procesnej podmienky, ktorý nemožno odstrániť, je potrebné odvolacie konanie podľa ust. § 378 ods. 1 CSP v spojení s ust. § 62, § 64 a § 66 CSP zastaviť (viď. uznesenie NS SR sp. zn.
1 ObdoV/7/2013 zo dňa 30.06.2014). Z ust. § 66 CSP vyplýva, že v prípade straty procesnej subjektivity po vyhlásení rozhodnutia ktorým sa konanie končí, odvolací súd postupuje podľa ust. § 63 a § 64, pričom vyhláseným rozhodnutím zostáva súd viazaný, čo znamená, že v uznesení, ktorým odvolacie konanie zastavuje, nemá oprávnenie na zrušenie predchádzajúceho vyhláseného rozhodnutia. 19. O náhrade trov konania odvolací súd rozhodol podľa ust. § 396 ods. 1 CSP v spojení s ust. § 256 ods. 1 a § 262 ods. 1 CSP. Procesná zodpovednosť za zastavenie odvolacieho konania je podľa odvolacieho súdu na strane žalovaného, a preto by žalobca mal právo na priznanie nároku na náhradu trov odvolacieho konania. Z dôvodu straty procesnej subjektivity žalovaného po začatí odvolacieho konania v dôsledku jeho zániku výmazom z obchodného registra bez právneho nástupcu, by však tieto trovy nemal kto uspokojiť. S prihliadnutím na uvedené skutočnosti odvolací súd rozhodol tak, že žalobcovi nárok na náhradu trov odvolacieho konania nepriznal. 20. Toto rozhodnutie prijal senát Krajského súdu v Bratislave pomerom hlasov 3 : 0 (§ 393 ods. 2 veta druhá CSP). Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť právneho zastúpenia advokátom dovolateľ nemá len v prípadoch vymedzených v § 429 ods. 2 CSP. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Nesplnenie náležitostí vyžadovaných v § 428 a § 429 CSP má za následok odmietnutie dovolania (§ 447 písm. d/ a e/ CSP).

